Max nou in pylvak van titeldroomMax Verstappen. Foto: Twitter. Max Verstappen het al 58 keer in sy F1-loopbaan op die podium gestaan en vanjaar is die geruite vlag reeds nege keer vir hom geswaai. Maar hy het in Mexiko (drie wedrenne gelede) laas die septer geswaai en sedertdien is Lewis Hamilton en sy Mercedes weer ’n krag waarmee rekening gehou moet word. Daar is nog net twee wedrenne op die F1-kalender oor en die Red Bull-renjaer sal alles in sy vermoë doen om die verdedigende wêreldkampioen van nóg ’n titel weg te hou. Hoewel ’n see van oranje ondersteuners altyd gereed is om die jong Nederlander aan te moedig, is daar sommiges wat brom dat hy te aggressief op die renbaan is. “Ek dink dit is belangrik om altyd getrou aan myself te wees; mense moet maar vir hulself besluit of hulle van my hou of nie en ek is nie hier om hulle te manipuleer nie,” het Verstappen gesê. Daar is net agt punte tussen hom en Hamilton op die jaerspunteleer en sedert die Brit sy vyfde enjin in ontvangs geneem het, is hy haas onstuitbaar op die renbaan. Tog beskik Verstappen oor genoeg wilskrag om tot die einde te veg. “Ek is hier om te wen en die beste moontlike uitslag vir myself en vir die span te bewerkstellig. My benadering gaan nie verander bloot omdat sekere mense nie daarvan hou nie.” O ja, daar is selfs ’n moontlikheid dat hy die wêreldtitel sommer reeds hierdie naweek in Saoedi-Arabië kan inoes. Mits hy natuurlik eerstens wen. En die vinnigste ronde opstel. En as Hamilton sesde of laer eindig. Jaerspunteleer: Vervaardigerspunteleer: